Ifølge den hollandske avis De Telegraaf er AaB ude efter svenske Tobias Sana, der ikke kan komme på holdet i Ajax.

I morgen aften spiller de danske mestre fra AaB en af de vigtigste kampe i mange år. Her er modstanderen APOEL FC i en kamp om at kvalificere sig til Europas største klubturnering, Champions League. Skulle det lykkedes AaB at spille sig i gruppespillet i Champions League, så vil klubben angiveligt hente flere forstærkninger til truppen. Her skriver den hollandske avis, De Telegraaf, at svenske Tobias Sana kan være på vej til Aalborg. Men AaB's sportschef Allan Gaarde afviser, at Sana er på vej til klubben. - Vi har i sommerens løb haft Tobias Sana på blokken, men han er ikke længere aktuel, siger Allan Gaarde. Den 25-årige kantspiller kan ikke komme på holdet i Ajax og skulle derfor være på vej videre. Svenskeren skulle ifølge det hollandske rygte være interessant for AaB, fordi Nicolaj Thomsen og Thomas Enevoldsen har været skadet i en længere periode og derfor mangler aflastning til de mange kampe i Superligaen og i Europa, men det afviser AaB altså nu.